Kashima (θωρηκτό)

Το Kashima ήταν το δεύτερο προ-ντρέντνωτ θωρηκτό κλάσης Katori που ναυπηγήθηκε για το Ιαπωνικό Αυτοκρατορικό Ναυτικό στις αρχές του 20ού αιώνα καθώς και το τελευταίο ιαπωνικό θωρηκτό που ναυπηγήθηκε στη Μεγάλη Βρετανία. Παραγγέλθηκε λίγο πριν από το ξέσπασμα του Ρωσοϊαπωνικού Πολέμου του 1904–1905 και ολοκληρώθηκε έναν χρόνο μετά τη λήξη του. Δεν έλαβε μέρος σε μάχες κατά τον Α΄ Παγκόσμιο Πόλεμο αλλά ενεπλάκη στην επέμβαση των Συμμάχων στη Σιβηρία το 1918 προς υποστήριξη των δυνάμεων που μάχονταν τους Μπολσεβίκους. Παροπλίστηκε και διαλύθηκε για σκραπ το 1923–1924, σύμφωνα με τους όρους της Ναυτικής Συνθήκης της Ουάσιγκτον.

 Περιγραφή 

Τα πλοία της κλάσης Katori παραγγέλθηκαν λίγο πριν από την έναρξη του Ρωσοϊαπωνικού Πολέμου το 1904 ως βελτιωμένες εκδόσεις των θωρηκτών κλάσης King Edward VII του Βασιλικού Ναυτικού. Το Kashima είχε ολικό μήκος 144,3 m, πλάτος 23,8 m και βύθισμα 8,03 m πλήρως έμφορτο. Το εκτόπισμά του με κανονικό (standard) φορτίο ήταν 16.646 t (16.383 LT) και το πλήρωμά του αποτελούνταν από 864 αξιωματικούς, υπαξιωματικούς και ναύτες.Brook 1999, p. 128 Προωθούνταν από δύο ατμομηχανές που τροφοδοτούνταν από είκοσι λέβητες Niclausse. Οι μηχανές είχαν μέγιστη ονομαστική ισχύ 15.800 ihp και το πλοίο μπορούσε να φθάσει τους 18,5 kn. Μάλιστα κατά τη διάρκεια των δοκιμών του έφτασε τους 19,24 kn και τους 17.280 ihp. Μπορούσε να μεταφέρει έως και 2.200 t άνθρακα και 760 t μαζούτ που ψεκαζόταν πάνω στον άνθρακα για βελτίωση της απόδοσης της καύσης και κατά συνέπεια αύξηση της ισχύος. Είχε εμβέλεια  με ταχύτητα πλεύσης 11 kn.Jentschura, Jung & Mickel, p. 22

Ο κύριος οπλισμός αποτελούνταν από τέσσερα πυροβόλα των 12 ιντσών, εγκατεστημένα σε δύο πύργους, έναν στην πλώρη και έναν στην πρύμνη. Ο δευτερεύων οπλισμός αποτελούνταν από τέσσερα πυροβόλα των 10 ιντσών εγκατεστημένα σε ισάριθμους πύργους στις δύο πλευρές της υπερκατασκευής. Το Kashima διέθετε επίσης δώδεκα πυροβόλα των 6 ιντσών τα οποία ήταν τοποθετημένα στα πλευρά του κύτους και στην υπερκατασκευή. Επίσης είχε εγκατασταθεί αριθμός πυροβόλων μικρότερου διαμετρήματος για άμυνα ενάντια σε τορπιλοβόλα, συμπεριλαμβανομένων δώδεκα πυροβόλων των 12 λιβρών και τριών των 47 mm. Επίσης ήταν οπλισμένο με πέντε υποβρύχιους τορπιλοσωλήνες των 450 mm, δύο σε κάθε πλευρά του κύτους και έναν στην πρύμνη.Brook 1999, p. 127

Η θωρακισμένη ζώνη στην ίσαλο αποτελούνταν από πλάκες θωράκισης Krupp πάχους από 89 mm ως 229 mm. Η θωράκιση των κύριων πύργων πυροβόλων έφτανε τα 229 mm ενώ στο κατάστρωμα κυμαινόταν μεταξύ 51 mm και 76 mm.Gardiner & Gray, p. 227

 Επιχειρησιακή ιστορία 
Το Kashima, που πήρε το όνομά του από το ομώνυμο Σιντοϊστικό Ιερό της πόλης Κασίμα,Silverstone, p. 332 παραγγέλθηκε τον Ιανουάριο του 1904 στην Armstrong Whitworth. Η ναυπήγησή του ξεκίνησε στις 29 Φεβρουαρίου 1904 στις εγκαταστάσεις της εταιρείας στο Elswick.Brook 1985, p. 279 Καθελκύστηκε στις 22 Μαρτίου 1905 και ολοκληρώθηκε στις 23 Μαΐου 1906. Απέπλευσε από τη Βρετανία την 31η Μαΐου για το πρώτο του ταξίδι και δοκιμαστικό πλου και έφθασε στη Γιοκοσούκα στις 4 Αυγούστου 1906.Lengerer, p. 47 Κατά τη διάρκεια ασκήσεων πυροβολικού που έλαβαν χώρα στον Κόλπο της Χιροσίμα στις 16 Σεπτεμβρίου 1907 προκλήθηκε έκρηξη και πυρκαγιά σε πύργο πυροβόλου των 10 ιντσών. Εξαιτίας της πυρκαγιάς σκοτώθηκαν επτά αξιωματικοί και 27 ναύτες και τραυματίστηκαν ακόμη δύο αξιωματικοί και έξι ναύτες.Brook 1985, pp. 279–281 

Όταν ξέσπασε ο Α΄ Παγκόσμιος Πόλεμος το Kashima βρισκόταν στο Ναυτικό Οπλοστάσιο του Μαϊζούρου για εκσυγχρονισμό που διήρκεσε μέχρι τον Μάρτιο του 1915. Έπειτα από την ολοκλήρωση του εκσυγχρονισμού του εντάχθηκε στη 2η Μοίρα Θωρηκτών και το 1916 έγινε η ναυαρχίδα της. Το 1918 έγινε η ναυαρχίδα 5η Μοίρας Θωρηκτών, στην οποία εντάχθηκε επίσης το αδελφό Katori και τα δύο θωρηκτά κάλυψαν την απόβαση ιαπωνικών στρατευμάτων στη Σιβηρία τον Αύγουστο εκείνης της χρονιάς, στο πλαίσιο της ιαπωνικής επέμβασης στα τεκταινόμενα του Ρωσικού Εμφυλίου.Preston, p. 191; Brook 1985, p. 282

Στις 3 Μαρτίου 1921 το Katori, συνοδευόμενο από το Kashima, απέπλευσε από τη Γιοκοχάμα με προορισμό τη Μεγάλη Βρετανία μεταφέροντας τον Διάδοχο του Θρόνου Χιροχίτο, τον πρώτο Ιάπωνα διάδοχο που ταξίδεψε ποτέ στο εξωτερικό. Τα πλοία έφθασαν στο Πόρτσμουθ στις 9 Μαΐου και ο Χιροχίτο αποβιβάστηκε για περιοδεία στην Ευρώπη· επέστρεψαν στην Ιαπωνία μερικούς μήνες αργότερα.Seagrave & Seagrave, pp. 105–110

Τον Απρίλιο του 1922 και προκειμένου να συμμορφωθεί η Ιαπωνία με τους όρους της Ναυτικής Συνθήκης της Ουάσινγκτον, το Kashima παροπλίστηκε. Μέχρι το τέλος του Νοεμβρίου του 1924 είχε ολοκληρωθεί η διάλυσή του.Brook 1985, p. 282 Τα πυροβόλα του παραδόθηκαν στον Αυτοκρατορικό Στρατό για χρήση σε παράκτιες πυροβολαρχίες· οι κύριοι πύργοι πυροβόλων τοποθετήθηκαν γύρω από τον Κόλπο του Τόκιο και στο νησί Ίκι στα Στενά της Τσουσίμα. Τα υπόλοιπα πυροβόλα τέθηκαν σε εφεδρεία και διαλύθηκαν τελικά το 1943.Gibbs & Tamura, pp. 192, 194

 Παραπομπές 

 Βιβλιογραφία 



 Εξωτερικοί σύνδεσμοι 


Κατηγορία:Θωρηκτά κλάσης Katori